Uz ime novoizabrane saborske zastupnice Vladimire Palfi u Trećoj izbornoj jedinici na glasačkom listiću stajala je titula dipl.ing. Na izbore je Vladimira Palfi otišla držeći javnost u uvjerenju da je diplomirana inženjerka građevine - tako se predstavljala medijima i građanima u kampanji.

No, Globusov dosje posvećen liku i djelu supredsjednice Živog zida razotkriva kako je jedinu vezu s građevinarstvom u njezinoj karijeri moguće pronaći eventualno s deložacijama i izgradnjom Živog zida. A i njemu prijeti odron u živo blato; iz dana u dan isplivava da su vodeći ljudi Živog zida zatrovani svađama, optužbama i obmanama, koje su kulminirale javnim tvrdnjama bivšeg kolege Hrvoje Runtića da se Živi zid financira crnim fondom.

Uvid u evidenciju

Novi broj Globusa otkriva tajni život Vladimire Palfi, žene od koje drhti Živi zid i koja je falsificirala svoju biografiju. Ona, prema svemu sudeći, uopće nema diplomu Građevinskog fakulteta - nije završila ni prvu godinu studija, a kamoli da bi uopće stekla zvanje diplomiranje inženjerke kao što javno tvrdi. Ni na zagrebačkom, ni na osječkom Građevinskom fakultetu nemoguće je ući u trag koji bi potkrijepio da je Vladimira Palfi završila studij i stekla zvanje diplomirane inženjerke. “Prema podacima koje ste nam dostavili, uvidom u evidenciju Građevinskog fakulteta Sveučilišta u Zagrebu nismo pronašli osobu pod imenom Vladimira Palfi”, izvijestili su na zagrebačkom fakultetu.

S istim pitanjem novinari su se obratili i osječkom fakultetu budući da su njezini sumještani u Belici rekli da je Palfi pala drugi razred gimnazije u Čakovcu, nakon čega je školovanje nastavila u građevinskoj školi, a potom otišla na studij u Osijek. S osječkoga Građevinskog fakulteta stigao je odgovor da je Vladimira Palfi bila “upisana na prvu godinu sveučilišnog dodiplomskog studija u akademskoj godini 2002./2003. No, nakon toga nema upisa, niti je diplomirala na našem fakultetu”.

Uz titulu koju je sebi nadjenula na glasačkom listiću, koji očito ne prolazi nikakav filter, Vladimira Palfi je u Gloriji usred kampanje opisala kako je prvo radno iskustvo stekla u marketingu. Požalila se da je samo jednom u životu imala priliku raditi u struci te je “vodila gradilište jedne poslovne zgrade u Gorskom kotaru, dok su joj se angažmani iz marketinga stalno nudili”. Zaključila je da joj to dobro ide, pohvalila se novinarki, pa je lani upisala i studij marketinga i odnosa s javnošću.

Vladimira Palfi, otkriva Globus, ima jako malo radnog staža; prije šest godina zaposlila se kao trgovačka putnica u prodajnom centru Bat u Čakovcu. Ali, tamo je dobila otkaz u nerazjašnjenim okolnostima, o kojima Uprava šuti, a mještani svjedoče kako je otkazu prethodio okršaj sa zaštitarom na parkiralištu šoping-centra.

U Međimurju, gdje ljudi vole gledat’ svoja posla, ipak nisu šutjeli kad su ih posjetili novinari. Za svoju sumještanku u njezinu rodnom mjestu Belica – gdje se u središtu mjesta koči spomenik krumpiru, simboličan znak kako ljudi toga kraja žive i zarađuju baveći se proizvodnjom krumpira – nemaju lijepih riječi. Opisuju je kao osobu koja je od malih nogu pokazivala znakove problematičnog ponašanja; tvrde da je bila sklona ispadima i prijetnjama, fantaziranju, preuveličavanju i životu iznad realnih mogućnosti.

Dug poreznoj

Globus je dobio uvid u snimku na kojoj 34-godišnja Palfi urla na svog osam godina mlađeg budućeg supruga i stranačkog partnera Ivana Vilibora Sinčića. Snimka je neprijeporan dokaz da su glasine o ispadima i prijetnjama kao redovan način komunikacije s najbližim suradnicima istinite. Suradnici tvrde da su Vladimira i Sinčić ljetovali na dubrovačkom području, da su bili gosti poduzetnika Vicenca Blagaića, a ne kako je Sinčić tvrdio na Facebooku kod starog prijatelja iz djetinjstva, što je ovjekovječeno i na zajedničkoj fotografiji, a društvu se pridružio i Igor Štimac. Uz svjedočenja kolega i rodbine koji su uvjereni da će Živi zid razbiti karakter supredsjednice koja provodi silu i daleko je od svega što javno zagovara, Globus je otkrio i dug porezne uprave njezine majke Gordane od 179.340,23 kune. A njega upućeni pripisuju Vladimiri Palfi, jer nije poznato da je majka ikad radila.